《拟古七十首 其十二 嵇中散康言志》
明代·王世贞

扰扰两象间，生人各自为。余本田野夫，少小无远志。

圭组岂不华，好者方为贵。习性偶成懒，敖乃非余意。

窃窥庄氏言，颇怀养生计。忤外非有干，撄心乃足累。

结茆流水曲，绿槐信所植。冶锻清阴下，弹琴衡门内。

仰见孤飞鸿，寥唳出天裔。阮公青云度，浊酒幸与契。

山生何为者，嬲我殊不寘。蜗庐欲枯壁，蛮触争何地。

翛然龙门色，顿忘寰中事。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。